## Zakon o obilježavanju mjesta masovnih grobnica žrtava iz Domovinskog rata

### NN 100/1996 (28.11.1996.), Zakon o obilježavanju mjesta masovnih grobnica žrtava iz Domovinskog rata

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske donosim

## **ODLUKU**

### **O PROGLAŠENJU ZAKONA O OBILJEŽAVANJU MJESTA MASOVNIH GROBNICA ŽRTAVA IZ DOMOVINSKOG RATA**

Proglašavam Zakon o obilježavanju mjesta masovnih grobnica žrtava iz
Domovinskog rata, koji je donio Zastupnički dom Sabora Republike Hrvatske
na sjednici 14. studenog 1996.

Broj: 01-96-1997/1
Zagreb, 21. studenog 1996.

Predsjednik
Republike Hrvatske
**dr. Franjo Tuđman,** v. r.

---

## **ZAKON**

### **O OBILJEŽAVANJU MJESTA MASOVNIH GROBNICA ŽRTAVA IZ DOMOVINSKOG RATA**

Članak 1.

Ovim se Zakonom, radi očuvanja trajne uspomene na žrtve iz Domovinskog
rata stradale tijekom agresije na Republiku Hrvatsku, uređuju pitanja od
značenja za utvrđivanje mjesta masovnih grobnica žrtava i dostojno obilježavanje
tih mjesta.

Članak 2.

Postavljanje spomen-obilježja na mjestima masovnih grobnica u smislu
ovoga Zakona od interesa je za Republiku Hrvatsku.

Članak 3.

Žrtvama iz Domovinskog rata smatraju se hrvatski branitelji i civili
smrtno stradali u masovnim pogubljenjima tijekom srpsko-crnogorske četničke
agresije i agresije Jugoslavenske armije na Republiku Hrvatsku.

Članak 4.

Masovnim grobnicama smatraju se mjesta koja je, na temelju provedenih
istraživanja, utvrdila Vlada Republike Hrvatske, a na kojima su nađena
tijela više osoba.

Vlada Republike Hrvatske odredit će mjesta zajedničkih grobnica u kojima
će se sahraniti posmrtni ostaci neidentificiranih žrtava iz članka 3. ovoga
Zakona.

Članak 5.

Mjesta iz članka 4. ovoga Zakona obilježavat će se, vodeći računa da
se postavljanjem spomen-obilježja, u pravilu, vlasniku nekretnine ne ograničavaju
prava korištenja.

Vlasnik iz stavka 1. ovoga članka ima pravo na naknadu za izvlaštenje
odnosno ograničenje kojemu je podvrgnut postavljanjem spomen-obilježja,
u skladu s propisima o izvlaštenju.

Članak 6.

Mjesta iz članka 4. ovoga Zakona obilježit će se na temelju programa
obilježavanja što ga donosi Sabor Republike Hrvatske na prijedlog ministra
kulture.

Program iz stavka 1. ovoga članka sadrži naziv mjesta, oznaku čestice,
podatke o vlasniku, odnosno posjedniku, način obilježavanja te troškovnik
potrebnih sredstava.

Članak 7.

Prije izrade prijedloga programa iz članka 6. ovoga Zakona Ministarstvo
kulture prikupit će prijedloge odgovarajućih udruga sudionika Domovinskog
rata te nadležnih tijela Sabora Republike Hrvatske i tijela državne uprave.

Ministarstvo kulture raspisat će i provesti javni natječaj za izradu
projekta spomen-obilježja u roku od 90 dana od dana stupanja na snagu ovoga
Zakona.

Ministarstvo kulture predložit će Saboru Republike Hrvatske program
obilježavanja najkasnije u roku od šest mjeseci od dana stupanja na snagu
ovoga Zakona.

O provedbi programa obilježavanja skrbi Ministarstvo kulture.

Članak 8.

Sredstva za izradu programa iz članka 7. ovoga Zakona i postavljanje
spomen-obilježja osiguravaju se u državnom proračunu Republike Hrvatske,
na posebnom računu za tu namjenu pri Ministarstvu kulture.

Sredstva za čuvanje, održavanje i zaštitu spomen-obilježja osiguravaju
se u proračunu grada, odnosno općine te županije na čijem je području spomen-obilježje
postavljeno.

Članak 9.

Skrb o čuvanju, održavanju i zaštiti spomen-obilježja vode javne ustanove,
trgovačka društva ili službe - vlastiti pogoni koje osnivaju jedinice lokalne
samouprave u skladu s propisima o komunalnom gospodarstvu.

Članak 10.

Ovlašćuje se ministar kulture da podzakonskim aktima pobliže uredi pitanja
postavljanja, čuvanja, održavanja i zaštite spomen-obilježja te vođenje
upisnika tih obilježja.

Članak 11.

Ovaj Zakon stupa na snagu osmoga dana od dana objave u "Narodnim
novinama".

Klasa: 564-02/96-03/01

Zagreb, 14. studenoga 1996.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 100/1996-1963